Vennad Voitkad ehk Ülo Voitka ja Aivar Voitka varjasid end 14 aastat ehk ajavahemikus 1986–2000. Mehed läksid peitu, sest ei tahtnud minna Nõukogude armeesse. Nad rajasid metsadesse hoolega maskeeritud punkreid.

Kuigi mehed läksid rettu Nõukogude armee eest, sattusid nad pahuksisse ka Eesti Vabariigi seadustega. Isegi politseinikud pidid neile relvi ja laskemoona loovutama. Samuti röövisid nad ujuma läinud inimestelt auto, mille hiljem maha jätsid. Teisi pisikuritegusid oli veel.

Voitkad tabati 29. veebruaril 2000, kui politsei sai teate metsatööliselt, kes nägi Viljandimaal Viiratsist kaks kilomeetrit eemal Mäeltkülas kaht kahtlast meest Kangrumatsi talumaja poole minemas. Vennad olid varjunud sauna ehitatud peidikusse.

Pärast tund aega kestnud läbiotsimist leidsid politseinikud peidiku, kuid Voitkad tulistasid politseinike suunas õnneks kedagi tabamata. Esmalt andis alla Ülo Voitka, hiljem ka tema vend Aivar.

Peidik, mille taha vennad Voitkad varjusid. Autor/allikas: (Foto: ERR)

Vahur Kersna ja "Pealtnägija" olid koos Päevalehe fotograafiga esimesed, kes Voitkade kodutallu sisse pääsesid ja nende venna Aavoga intervjuu tegid. Seda saadet vaatas ETV eetrist 415 000 inimest. Võrdlusena, tänavust presidendi vastuvõttu vaatas ETV vahendusel 279 000 televaatajat. ERR-i portaal paneb tähtpäeva puhul "Pealtnägija" legendaarse loo uuesti vaatamiseks välja.

2000. aasta novembris mõistis Viljandi maakohus Ülo Voitka varguste, röövimiste, teenistusrelva röövimise, ebaseadusliku vabadusevõtmise ja politseinike tapmisega ähvardamise eest kaheks aastaks ja kaheksaks kuuks vangi. Ülo Voitka vabanes vanglast hea käitumise eest ennetähtaegselt 20. juulil 2001.

Aivar Voitka tunnistas kohtupsühhiaatriline ekspertiis süüdimatuks ning ta viidi Jämejala psühhiaatriahaigla sundraviosakonda. 2002. aasta 4. mail kirjutati Aivar Voitka haiglast välja.